Histidiin
Histidiin (süstemaatiline nimetus: 2-amino-3-(1H-imidasool-4-üül)propaanhape) on looduslik aminohape, mis sisaldab külgahelas imidasoolituuma. Looduses esineb histidiin L-isomeerina, mis vastab R/S-nomenklatuuris S-isomeerile. L-histidiini CAS number on 71-00-1 ja D-histidiini CAS number on 351-50-8. Valkude koostises leiduvat histidiinijääki tähistatakse His või H ning seda kodeerib DNA tasemel nukleotiidijärjestus CAT või CAC ning vastavalt mRNA tasemel järjestus CAU või CAC. Histidiini loetakse asendamatuks aminohappeks. Histidiini eraldas esimesena lõhe spermas sisalduvast valgust protamiinist Saksa biokeemik Ludwig Karl Martin Leonhard Albrecht Kossel 1896. aastal. Aminohappe nimetus pärineb kreekakeelsest iστíoν [histion], mis tähendab võrgustikku või kude.